Milá rodinka a kamaráti.
Blíži sa ten deň, na ktorý sme si pár piatkov museli počkať. Nakoniec sme/ste sa dočkali.
#senilsanámspln
Živí, zdraví, zaočkovaní. O pár šedín a zubov (v prípade Zuzky) bohatší. Počas svadobného dňa sa toho udeje viac ako dosť #ibažebynie, preto prosím pozorne čítajte týchto pár organizačných pokynov. Po niekoľkých Plesoch mladých bystričanov sa nám zdalo, že zorganizovať 120+ ľudí bude malina, no nie je to tak. Ale, ...
… #spolutozvládneme :)
Obrad - Kostol Nanebovzatia Panny Márie v Riečke - 15:oo hod. SEČ.
- na parkovisku pred kostolom budú parkovať iba autá ženícha a nevesty. Za predpokladu že obe tieto "rarity" naštartujú a zvládnu cestu. Parkovanie v Riečke je komplikované, preto vás prosíme, príďte s dostatočným predstihom. Ak je to možné, minimalizujte počet áut, prípadne využite taxi, Bolt, suseda, svokru,...
- kapacita kostola je obmedzená, vzhľadom na stále prebiehajúce opatrenia. Preto prosím počas obradu v tichosti a s nastraženými ušami počkajte pred kostolom. Ak sa vám z akýchkoľvek dôvodov nedá prísť a nechcete si to nechať újsť, na požiadanie vám zašleme link, kde si pozriete priamy prenos, ktorý začne prekvapivo tiež o 15:oo hod. SEČ.
- Ak si povieme ÁNO (pozorne počúvajte, malo by odznieť 2x) a so svedkami podpíšeme papiere, určite sa stretneme pred kostolom. Utvorte koridor a nebojte sa skrývať emócie. Konfety, holuby, ryža, rezne, modlitebné knižky, medenáky, bubliny, ... všetko je vítané.
Už teraz sa tešíme na tie zimomriavky.
- ako to už býva zvykom, nasledujú gratulácie. Skúsime nájsť miesto v tieni, aby sa nám veľmi oči nepotili, ale nezaručujeme to. Z kostola už budú dosť navlhnuté.
PS: nerobte si starosti, kvety nejeme. Rezňov, koláčov a pálenky bude dosť.
Po tom, ako sa všetci rad-radom vycmučkáme, vystískame, dáme si ťukesy a spoločnú foto pred kostolom, tak sa my, už Horňanovci, poberieme urobiť si pár mobil fotiek. Na také tie skupinové ešte príde čas. V sále na to bude dostatok priestoru. Pripravili sme si pre vás parádnu foto stenu, pri ktorej bude umiestnená kniha hostí a Instax fotiak. Kreativite sa medze nekladú, vyhlasujeme súťaž o najlepšiu foto a prianie. Niektorí sa presúvajú na hostinu hneď, iní sa k nám pripoja o 20h. Na presun do sály budete mať dostatok času. Keďže bude piatok poobede, odporúčame parkovať pri bývalom Kine Hviezda / Urban spot. Po 15h tam je bezplatné parkovanie. Všetko ďalšie už bude v rukách nášho starejšieho Lukáša a dozviete sa to v správny čas na správnom mieste. Tí čo prídu na 20h, prosíme vás nemeškajte, aby vám niečo neušlo. Nie, nevesta neujde, ale ...
Starejšieho počúvajte s porozumením, na prekvapenia sa ho radšej nepýtajte :)
A na záver, čo sa bude diať na hostine?
- pálenka, jedlo, koláče, pálenka, prvý tanec, pálenka, príchod nových posíl, tanec, krájanie torty, pálenka, jedlo, prekvapenie, pálenka, pálenka, …
PS1: tí čo ešte neprešli čipovaním do ramena proti Covid 19, dajte si prosím spraviť test.
PS2: ak budete natáčať videá, natáčajte ich na šírku. Po svadbe by sme si ich radi pozreli a dali z nich urobiť video.
PS3: kameramana a fotografa sa nebojte, možno sa materiály z tejto svadby nedostanú do žiadnych médií. To či príde Erika Judýniová so Smotánkou, je v tejto chvíli aj pre nás veľká záhada.
Užite si to ako sa len dá. Najväčší dar aký nám môžete dať, v tento pre nás výnimočný deň,
sú vaše usmiate a spokojné tváre.
Tešíme sa veľmi,
Mirka, Zuzka, Martin zatiaľ Čalfovci
#budedobre
foto: Viktória Decko Horňanová 04.06.2021